Charlotte Antonsen (V), 2005-11-10:
Det bedste, vi kan gøre i Folketinget for at modarbejde stress, er at skabe bredere rammer og skabe mere fleksible rammer for danskerne, og jeg vil gerne tillade mig her fra starten at sige, at min vurdering er, at Venstre, De Konservative og den nuværende regering helt klart er langt de bedste til skabe en sådan fleksibilitet.
Vi har allerede vist, hvordan vi gennem de sidste 4 år har været i stand til at modernisere velfærdssamfundet, så den enkelte dansker i højere grad får en reel chance for at tilrettelægge sin tilværelse på en sådan måde, at arbejdslivet kan hænge sammen med privatlivet.
Jeg vil godt starte med at pege på nogle af de ting, vi allerede har gjort.
Vi har lavet nogle lovregler, som betyder, at der kan skabes større fleksibilitet, men samtidig har vi desværre måttet konstatere, at der endnu ikke er ret mange, der benytter sig af disse nye muligheder.
Derfor mener jeg, det er vigtigt, at vi understreger, hvilke tiltag der allerede er gennemført.
Det første, jeg vil nævne, er deltidsarbejde og muligheden for hjemmearbejde.
Det er helt klart, at hvis man som småbørnsfamilie i en periode har behov for at være lidt længere tid hjemme, men kun kan få et fuldtidsjob og er tvunget til at sidde på kontoret hele dagen, har man altså et problem med at bringe børnene til og hente dem fra daginstitutionen og i det hele taget være noget for sine børn, mens de er små.
Derfor har vi lavet en lovgivning, der over for både arbejdsgiver og arbejdstager gennemtvinger, at man fremover skal have mulighed for at få et deltidsjob.
Det er helt klart en måde, hvorpå vi kan være med til at modernisere samfundet og samtidig være med til at modernisere familielivet.
Angående barselorlov har vi som bekendt indført mulighed for, at man kan tage op til 1 års barselorlov.
Her er det vigtigste, at mændene nu har mulighed for at gå på barselorlov på samme vilkår som kvinderne.
Det vil med andre ord sige, at der er mulighed for, at de mænd, der ifølge statistikken ikke har været begejstrede for at gå på barselorlov, måske på grund af gamle traditioner og den slags ting, nu f.eks. kan nøjes med at tage barselorlov én dag om ugen i en periode, så de kan hjælpe til med gøremål i hjemmet, så kvinderne bliver mindre stressede.
Vi kan se af Teknologirådets rapport, som jo er udgangspunktet for debatten i dag, at der faktisk er flere kvinder end mænd, der er stressede, og det hænger jo sammen med, at det stadig er sådan i Danmark, at det meste af arbejdet i hjemmet hænger på kvindernes skuldre.
Derfor er det, at vi giver mulighed for større fleksibilitet på barselorlovsområdet, også en hel klokkeklar mulighed for at skabe større fleksibilitet i hjemmene.
Fleksjob, nogle af dem med støtte, åbner mulighed for at give de 900.000 mennesker i den arbejdsdygtige alder, der i dag er på overførsler, en chance for at komme ind på arbejdsmarkedet og dermed være med til at aflaste alle os andre.
Vi er nødt til at gøre noget for den gruppe, der ikke er på arbejdsmarkedet i dag, og det skal ske ved at give dem nogle reelle chancer for at få et job.
Det kan godt være, at mennesker, der har været ude i lang tid, i første omgang skal have et støttet job, og det kan også godt være, at de i første omgang kun skal have nogle få timer på arbejdsmarkedet.
Men hvis vi får flere ind på arbejdsmarkedet – også personer af anden etnisk herkomst – er det klart, at de mennesker, der i dag slider hårdt i det, kan få en reel mulighed for at gå lidt ned i tid.
Med hensyn til børnepasning og åbningstider er der tale om en helt anden kategori af tiltag, hvor denne regering også har været meget moderne.
Der er simpelt hen skabt større fleksibilitet, så vi har mulighed for at gå på indkøb, når vi rent faktisk er hjemme, i stedet for at det skal nås på vejen fra børneinstitutionen og hjem til aftensmaden.
Vi håber meget, at de nye kommuner vil blive endnu bedre end de gamle kommuner til at udbygge fleksibiliteten, og vi håber selvfølgelig, at der kommer mange Venstreborgmestre.
Vi er nemlig ikke et øjeblik i tvivl om, at det er dem, der er bedst til at udnytte de fleksible muligheder, der bliver i de nye, store kommuner, så vi kommer til at se forskelligartede tilbud, også med dagpasning osv.
Vi mener faktisk, at det er den slags tiltag, der er allerbedst, når det gælder om at reducere stressproblemet, som jo er et stigende problem.
Det kan vi se af Teknologirådets rapport, og som jeg nævnte før, gælder det især for kvinderne.
Venstre er naturligvis enig i det, beskæftigelsesministeren netop har læst op.
Vi skal forske i det, vi skal fokusere på det, og vi skal fjerne nogle fordomme, for sådanne hardcoreting skal selvfølgelig også til for at sikre et bedre arbejdsmiljø.
Det er arbejdsgiverens pligt at sikre et ordentligt arbejdsmiljø, og arbejdsmiljø, psykosocialt arbejde og stress er selvfølgelig indeholdt i den danske arbejdsmiljølovgivning.
Jeg vil godt sige her til sidst, at vi er meget optaget af dette område.
Det bekymrer os, at så mange mennesker er fraværende på grund af sygdom, 14.000 om dagen svarende til 32 mia. kr. om året, og nogle af de mennesker, der er syge, kan være det på grund af stress.
Det er for de mennesker, det går ud over, men i lige så høj grad selvfølgelig for samfundet et meget stort problem i Danmark, og derfor er det vigtigt, at vi gør noget ved det, så vel af hensyn til den enkelte som til samfundet.